शराब पीने की शिकायत पर एडीजी खफा वरिष्ठ संवाददाता लखनऊगोरखधाम एक्सप्रेस के महिला कोच में बैठकर शराब पीने व महिलाओं से छेड़छाड़ के आरोप में जीआरपी के एडीजी एके जैन ने कड़ा रुख अख्तियार करते हुए तीन सिपाहियों को निलम्बित कर दिया। जबकि दो सिपाही निर्दोष बताए गए हैं। मामला शुक्रवार की रात करीब 12 बजे का था।जीआरपी के एडीजी एके जैन ने बताया कि शुक्रवार को जीआरपी एस्कॉर्ट के दो जवानों पर शराब पीकर महिला कोच में बैठने की शिकायत मिली थी। एस्कॉर्ट के सिपाहियों में आपस में कहासुनी हो गई और उनमें से ही कृष्ण कुमार नामक सिपाही ने जीआरपी व रेलवे कन्ट्रोल को फोन करके शिकायत की थी। शुक्रवार की रात को ही 12.30 बजे खुर्जा स्टेशन पर ट्रेन रोककर महिलाओं के बयान लिए गए थे। बयान के दौरान खुर्जा का स्टेशन मास्टर भी मौजूद था। श्री जैन ने बताया कि महिलाओं ने छेड़छाड़ के आरोप से इनकार किया है इसके बावजूद एस्कॉर्ट कर्मियों की लापरवाही व शराब पीने की शिकायत पर दीवान अरविंद कुमार वच सिपाही केशरी व कृष्ण कुमार के खिलाफ निलम्बन की कार्रवाई की गई है। उन्होंने बताया कि मेडिकल रिपोर्ट में भले ही शराब की पुष्टि नहीं हुई है फिर भी यह आरोप गम्भीर है। इसके पहले भी इन सिपाहियों पर शराब पीने की शिकायत हो चुकी है। बर्खास्त भी हो सकते हैं सिपाहीट्रेन में शराब पीकर महिला कोच में सफर करने के आरोप में निलम्बित किए गए तीनों सिपाही नौकरी से बर्खास्त भी हो सकते हैं। जीआरपी अधिकारी अब उनकी विभागीय जाँच कराने के बाद बर्खास्त करने के मूड में हैं। वह चाहते हैं कि ऐसे जवानों को कड़ा सबक सिखाया जाए ताकि दूसरों को भी नसीहत मिले।